**אמות מידה ביחס לאיכות הממשל התאגידי ומדיניות ESG**

**רקע**

סעיף 11(ג) בפרק 4, חלק 2, שער 5 לקודקס הרגולציה, קובע כי על משקיע מוסדי לפרסם את אמות המידה ביחס לאיכות הממשל התאגידי, המנחות את ועדת ההשקעות שלו בבואה להחליט על השקעות בניירות ערך.

על כן, בבואה של ועדת השקעות להחליט על השקעה בניירות ערך, ייבחנו, בין היתר הפרמטרים להלן המתייחסים לאיכות הממשל התאגידי של מנפיק נייר הערך.

יצוין, כי אמות המידה ביחס לממשל תאגידי המפורטות להלן אינן ניתנת בהכרח ליישום דווקני ומלא ביחס לכל חברה, וזאת בשל שוני אינהרנטי בין החברות השונות במשק. יובהר כי אף אם לא יתקיימו כל אמות המידה כמפורט להלן, הדבר אינו בהכרח מהווה מניעה להשקעת כספים באותו נייר הערך.

כמו כן, סעיף 6(ט) בפרק 4, חלק 2, שער 5 לקודקס הרגולציה, העוסק בשיקולים הנוגעים להיבטים סביבתיים, חברתיים והיבטי ממשל תאגידי ולסיכונים מתפתחים מהותיים, קובע כי על גוף מוסדי לקבוע מדיניות השקעה ביחס לשיקולי ESG הרלוונטיים ועשויים להשפיע על תיק ההשקעות שלו, וזאת במסגרת מדיניות ההשקעה הכוללת המנחה את הגוף המוסדי בפעילותו.

1. **השתתפות באסיפות כלליות**

החברה תשקלל במסגרת החלטותיה היבטים הנוגעים לכללי ממשל תאגידי נאותים, בהתאם לנוהל "השתתפות באספות כלליות ואמות מידה לבחינת ממשל תאגידי", וכן בהתאם למדיניות ההצבעה של חברת אנטרופי שירותי מחקר כלכלי בע"מ, אשר קובעת קריטריונים שונים שיש לקחת בחשבון בעת קביעת עמדת הצבעה ובניהם:

1. אחריות תאגידית;
2. הרכב, מקצועיות ועצמאות הדירקטוריון;
3. מינוי דירקטורים;
4. גמול דירקטורים;
5. מדיניות תגמול נושאי משרה וחלוקת דיבידנדים;
6. עסקאות עם בעלי שליטה.
7. **התחשבות בשיקולי ESG בבחינת החלטות השקעה**

במסגרת ניהול השקעותיה, החברה מתייחסת לשיקולי ESG (היבטים חברתיים, סביבתיים וממשל תאגידי), מתוך רצון להוביל אסטרטגיות השקעה השואפות לשלב בין תשואה פיננסית ותועלת סביבתית וחברתית. במסגרת פעילות ההשקעות השוטפת שוקלת החברה פעולות שלNegative screening לצורך הימנעות מחברות פוגעניות ומזיקות ושילוב השקעות בעלות אחריות חברתית והשקעות אימפקט.

מטרתה העיקרית של החברה היא להשיא את השקעות עמיתיה, ושיקולים הנוגעים להשפעות סביבתיות וחברתיות, ככל ששיקולים אלה רלוונטיים ועשויים להשפיע באופן מהותי על ביצועי תיק ההשקעות, נשקלים במסגרת כלל שיקולי ההשקעה אותם שוקלת החברה, ומקבלים ביטוי ביישום מדיניות ההשקעות הכוללת של החברה, אותה מתווה ועדת ההשקעות.

יובהר, כי שיקולי ESG הינם רבים ושונים, וכי חברות שונות ומדדים שונים מציגים מדידות שונות והערכה איכותנית וכמותית שונה של היבטים אלו. זאת ועוד, תחום ה-ESG נמצא בהתפתחות מתמדת, ובחינתו במסגרת שיקולי ההשקעות הינה תהליך מתמשך אשר עשוי לצבור תאוצה בשנים הקרובות. כמו כן, מידת האמינות של מדדים אלו וכן מידת האפקטיביות של יישומם בבחירת ההשקעות תלויה במידה רבה בחברות עצמן, היות שחלק ממדידת איכות ההיבטים הסביבתיים והחברתיים מתבסס על דיווחיה העצמיים של החברה, ותלוי בשקיפות החברה ובאמינות דיווחיה.
על כן, החברה החליטה כי בעת הזו, היא אינה פוסלת מראש השקעות בסקטורים מסוימים או בחברות בעלות דירוגי ESG נמוכים, אלא תתחשב בהיבטים אלה, כפי שיפורט להלן.

על מנת להתחשב בשיקולים חברתיים וסביבתיים במסגרת בחינת השקעה נתונה, החברה תבחן את ההיבטים הבאים, אשר יישקלו יחד עם שיקולי השקעה נוספים העומדים בפני ועדת ההשקעות ומנהלי ההשקעות, בבחינת השקעה נתונה:

1. היכללות החברה במדד מעלה;
2. דירוג ה-ESG שניתן לחברה על ידי חברת הייעוץ החיצוני, העוסקת בניתוח ובדירוג חברות לפי מדדי ESG, תוך העדפת חברות בעלות דירוג ESG מיטבי;
3. השתייכות החברה נשואת ההשקעה לסקטורים הכלכלה הירוקה, החקלאות והאנרגיה המתחדשת;
4. מדיניות החברה נשואת ההשקעה, אם ישנה כזאת, בנושא צמצום זיהום אוויר והשפעות שליליות על הסביבה, תרומה חיובית לצמצום משבר האקלים ושילוב עובדים בעלי מוגבלויות.

יובהר, כי לצורך בחינת ההיבטים כאמור, החברה תשתמש הן בדירוג של חברת ייעוץ חיצוני העוסקת בתחום והן בדיווחים עצמיים של החברות נשואות ההשקעה, כפי שאלה באים לידי ביטוי בדוחות השנתיים של החברות.

כדי להביא לידי ביטוי באופן המיטבי את בחינת היבטי ההשקעה הנוגעים ל-ESG, וכדי להביא לפיתוח מומחיות של החברה בבחינת שיקולי ESG כאמור ללא תלות בגורמים חיצוניים, הוחלט כי החברה תיישם את תהליכי העבודה הבאים:

1. אחת לשנה, מנהל ההשקעות הראשי יציג בפני ועדת ההשקעות סקירה בנושא דירוג ESG לחברות, וכן יציג את מבנה תיק ההשקעות בפילוח לפי דירוגי ESG.
2. אחת לשנה יתקיים דיון בוועדת ההשקעות בנושא בחינת מדיניות היבטי השקעות אחראיות ו-ESG, על מנת לבחון את מידת יישום המדיניות כאמור והצורך בעדכונה;
3. תהליכים ועדכונים רגולטוריים הנוגעים ל-ESG, המפורסמים על ידי רשות שוק ההון, הביטוח והחיסכון ו/או רגולטור אחר הרלוונטי לפעילות החברה, יובאו לידיעת ועדת ההשקעות ומנהלי ההשקעות של החברה, באמצעות כינוס פורום ESG אד-הוק, במועדים הרלוונטיים;
4. השקעה בחברות העוסקות בסקטור הנשק, ההימורים והפורנו תסומן בתור השקעה הדורשת דיון ייעודי ואישור בוועדת ההשקעות, טרם ההשקעה.